《泊采石登蛾眉亭蛾眉山为云霭所蔽》
宋代·袁说友

平生山水缘，所阅辄相偶。
寻幽半江浙，领擥如益友。
我闻姑孰下，二梁山对守。
两娥颦黛远，久落诗人手。
今行适未到，梦寐念殊久。
今朝古亭上，四望一无有。
风岚暝四合，云沙涨江口。
渺渺天际间，了不辨妍丑。
登临漫连日，所得竟何取。
嗟予山泽姿，林泉剩奔走。
岁晚忆蛾眉，欲见事还否。
人间遇不遇，难以智力诱。
坠楼人不见，举案情何厚。
何如对此山，远拂双眉柳。
风樯明日上，相期后牛首。
天净楚江寒，黄昏一杯酒。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。